Yfir hundrað hafa látist í hitabylgju sem ríður yfir Kanada. Hitamet féll þar í landi í gær, þriðja daginn í röð, þegar hitinn mældist nær fimmtíu gráður.
Skráð hafa verið hundrað og þrjátíu skyndileg dauðsföll í borginni Vancouver og nágrenni síðan á föstudag. Flest hinna látnu eru aldraðir með undirliggjandi sjúkdóma og er talið að dauðsföllin megi rekja til hitans sem hefur verið hættulega mikill. Breska ríkisútvarpið hefur eftir lögreglu að undir eðlilegum kringumstæðum séu þrjú til fjögur skyndileg dauðsföll skráð í borginni á dag.
Í smábænum Lytton í Bresku Kólumbíu, í vesturhluta landsins, fór hitinn í gær í 49,6 gráður. Það er mesti hiti sem mælst hefur í landinu. Hitamet á landsvísu féllu einnig á sunnudag og mánudag. Þar til á sunnudag hafði hiti í Kanada aldrei mælst hærri en fjörutíu og fimm gráður. Mjög óvanalegt er að hitinn verði svo mikill í Bresku Kólumbíu og því er fjöldi heimila án loftkælingar. Starfsmaður félagþjónustu í borginni Edmonton í Alberta, þar sem hitinn hefur farið í 37 gráður, hefur þungar áhyggjur af stöðunni.
There`s going to be a lot of people ending up in the hospital and being really, really sick from this because some of them don`t know how to look after themselves.
Margir eiga eftir að verða alvarlega veikir vegna hitans og þurfa að leggjast inn á spítala því að mörg þeirra geta ekki séð um sig sjálf, segir félagsráðgjafinn Verna Fisher.
Hitabylgjan hefur teygt sig yfir landamærin til Bandaríkjanna - í ríkjunum Nevada, Oregon, Washington, Kaliforníu og Idaho hefur hitinn verið óvenjulega hár og talið er að nokkur dauðsföll megi rekja til hitabylgjunnar. Í frétt breska ríkisútvarpsins segir að sérfræðingar hafi varað við að vegna loftslagsbreytinga megi búast við öfgum í veðri. Flóknara geti þó reynst að rekja einstaka atburði, sem þennan, til loftslagsbreytinga.